***Obavijest za roditelje/skrbnike***

***Model ukidanja samoizolacija u osnovnim i srednjim školama uz provođenje redovitog dobrovoljnog samotestiranja učenika***

Poštovani,

s obzirom na povećani broj samoizolacija učenika u osnovnim i srednjim školama i s ciljem održavanja nastave uživo, po modelu A, Ministarstvo znanosti i obrazovanja razradilo je u suradnji s Hrvatskim zavodom za javno zdravstvo **model ukidanja samoizolacija u osnovnim i srednjim školama. Uvjet za ukidanje samoizolacije je provođenje redovitoga dobrovoljnog samotestiranja učenika.**

Idući će tjedan djeca u školi preuzeti **dva SARS-CoV-2 brza antigenska testa** za provođenje mjere samotestiranja za sljedeća dva testiranja. Samotestiranje na SARS-CoV-2 brzim antigenskim testovima obavljat će se **srijedom prije nastave ili utorkom prije spavanja**. Samotestiranje za učenike naše škole započinje u srijedu, **16.2. (prije nastave) ili u utorak 15.2. (prije spavanja) te je sljedeće 2.3.** **(prije nastave) ili u utorak 1.3. (prije spavanja)**. Rezultat testa javljate razredniku jedino u slučaju pozitivnog testa.

Isto tako, budući da prema uputama proizvođača nije prikladno da učenici mlađi od 16 godina provode samotestiranje bez nadzora ili pomoći odraslih osoba, **molimo vas da vi kao roditelji/skrbnici učenicima provedete testiranje.**

Kao od početka pandemije, **učenici ne dolaze u školu ako imaju simptome zarazne bolesti** (npr. povišena tjelesna temperatura, kašalj, teškoće u disanju, poremećaj osjeta njuha i okusa, grlobolja, proljev, povraćanje), **već se javljaju izabranom liječniku**. U slučaju pozitivnog brzog antigenskog testa na SARS-COV-2 za samotestiranje obratite se **vašem liječniku i obavijestite razrednika.**

Učenici koji su u slučaju kontakta s pozitivnom osobom oslobođeni karantene prema uputama HZJZ-a (preboljeli i cijepljeni) također **sudjeluju u rutinskom tjednom samotestiranju**.

Dijeljenje kućanstva s osobom koja je pozitivna predstavlja veći rizik za zarazu od boravka u školi ili na izvanškolskim aktivnostima. Učenici koji nisu oslobođeni samoizolacije temeljem preboljenja ili cijepljenja, a dijele kućanstvo s pozitivnom osobom mogu biti oslobođeni samoizolacije **ako sudjeluju u redovitom samotestiranju učenika**.

Kada se zbog bolesti ili na neki drugi način, neovisno o rutinskom samotestiranju, utvrdi da je neki od učenika pozitivan na SARS-COV-2, nakon saznanja o **pozitivnom testu** moći će se provesti dodatno prijevremeno **samotestiranje toga razrednog odjela, ali o tome će vas obavijestiti razrednik.**

*Molimo Vas da ispunite obrazac suglasnosti na poleđini i pošaljete ga razredniku po svome* ***djetetu do ponedjeljka 14.2.2022****.*

Hvala na suradnji i srdačan pozdrav,

ravnateljica Tajana Babić